b'\n_START_ARTICLE_\nBiserica de lemn din Puranii de Sus\n_START_PARAGRAPH_\nBiserica de lemn din Puranii de Sus se afl\xc4\x83 \xc3\xaen localitatea Puranii de Sus din comuna Purani, jude\xc8\x9bul Teleorman \xc8\x99i poart\xc4\x83 hramul \xe2\x80\x9eSfin\xc8\x9bii \xc3\x8emp\xc4\x83ra\xc8\x9bi Constantin \xc8\x99i Elena\xe2\x80\x9d. A fost ridicat\xc4\x83 la \xc3\xaenceputul secolului 19, \xc3\xaenainte de 1810. Este una dintre pu\xc8\x9binele biserici de lemn cunoscute \xc3\xaen Rom\xc3\xa2nia care a fost de la \xc3\xaenceput acoperit\xc4\x83 cu tabl\xc4\x83 de fier, tabl\xc4\x83 care se p\xc4\x83streaz\xc4\x83 par\xc8\x9bial p\xc3\xa2n\xc4\x83 ast\xc4\x83zi. Se remarc\xc4\x83 prin structura original\xc4\x83, prin st\xc3\xa2lpii sculpta\xc8\x9bi de la pridvor \xc8\x99i urme de pictur\xc4\x83 pe iconostas. \xc3\x8ensemn\xc4\x83rile din secolul 19 din pridvor constituie izvoare documentare locale ce ridic\xc4\x83 valoarea l\xc4\x83ca\xc8\x99ului. Biserica este \xc3\xaenscris\xc4\x83 pe noua list\xc4\x83 a monumentelor istorice, LMI 2004: TR-II-m-A-14399. Starea de degradare avansat\xc4\x83 cere interven\xc8\x9bii de protejare urgente.\n_START_SECTION_\nIstoric\n_START_PARAGRAPH_\nCatagrafia din 1810 men\xc8\x9bioneaz\xc4\x83 c\xc4\x83 \xe2\x80\x9epopa Radu sin Neac\xc8\x99ul, 38 [de ani], ... s-au hirotonisit preot ... la leat 1799 septevrie 10 pentru biserica ot Scurtu, tot \xc3\xaentru acest jude\xc8\x9bu, apoi f\xc4\x83c\xc3\xa2ndu-s\xc4\x83 aceast\xc4\x83 biseric\xc4\x83, s-au mutat la d\xc4\x83nsa prin prot[oeria] pl\xc4\x83\xc8\x99ii, unde \xc8\x99i acum s\xc4\x83 afl\xc4\x83\xe2\x80\x9d. La momentul \xc3\xaentocmirii catagrafiei de la 1810 bisericia era \xe2\x80\x9e\xc3\xaenvelit\xc4\x83 cu fier\xe2\x80\x9d, adic\xc4\x83 a fost de la \xc3\xaenceputul ei acoperit\xc4\x83 cu tabl\xc4\x83 de fier._NEWLINE_Din vremea unei repara\xc8\x9bii, se p\xc4\x83streaz\xc4\x83 o \xc3\xaensemnare pe peretele din dreapta intr\xc4\x83rii. Textul \xc3\xaen rom\xc3\xa2n\xc4\x83, scris cu chirilice, se poate citi astfel: \xe2\x80\x9e1852 apr[ilie] 6 pop[a] Radu, me\xc8\x99[ter] Stoica Ion\xe2\x80\x9d. Tradi\xc8\x9bia local\xc4\x83 re\xc8\x9bine c\xc4\x83 popa Radu este acela\xc8\x99i cu cel men\xc8\x9bionat de catagrafia de la 1810, adic\xc4\x83 primul preot al bisericii, care avea \xc3\xaen acea vreme aproape 80 de ani. Numele lui \xe2\x80\x9ePetrescu\xe2\x80\x9d, scris mai jos, cu litere latine, este al propietarului mo\xc8\x99iei \xe2\x80\x9eBute\xc8\x99ti, ce-i zice Purani\xe2\x80\x9d.\n_START_SECTION_\nTr\xc4\x83s\xc4\x83turi\n_START_PARAGRAPH_\nBiserica din Puranii de Sus este una dintre foarte pu\xc8\x9binele biserici de lemn r\xc4\x83mase \xc3\xaen zona de sud a Munteniei. Are dimensiuni modeste, planimetrie comun\xc4\x83, cu pu\xc8\x9bine elemente artistice care s\xc4\x83 o scoat\xc4\x83 \xc3\xaen eviden\xc8\x9b\xc4\x83. Totu\xc8\x99i, conservarea par\xc8\x9bial\xc4\x83 a \xc3\xaenvelitorii de tabl\xc4\x83, original\xc4\x83, este demn\xc4\x83 de men\xc8\x9bionat._NEWLINE_De la vest la est, biserica este \xc3\xaemp\xc4\x83r\xc8\x9bit\xc4\x83 \xc3\xaen cele patru \xc3\xaenc\xc4\x83peri tradi\xc8\x9bionale: pridvor semideschis, tind\xc4\x83, naos \xc8\x99i altar. Altarul este mai \xc3\xaengust \xc8\x99i terminat poligonal, \xc3\xaen cinci laturi. Trecerea dinspre tind\xc4\x83 spre naos este marcat\xc4\x83 de st\xc3\xa2lpi \xc8\x99i un p\xc4\x83limar de sc\xc3\xa2nduri. Iconostasul este original \xc8\x99i are trei u\xc8\x99i. T\xc3\xa2mpla lui este format\xc4\x83 din c\xc3\xa2teva b\xc3\xa2rne transversale peste care se ridic\xc4\x83 crucea \xc8\x99i moleniile pictate. T\xc3\xa2mpla p\xc4\x83streaz\xc4\x83 contururile apostolilor picta\xc8\x9bi \xc3\xaen picioare. Profe\xc8\x9bii au fost picta\xc8\x9bi \xc3\xaen medalioane pe un arc \xc3\xaengust sub bolt\xc4\x83. Bolta e pictat\xc4\x83 din loc \xc3\xaen loc cu stele. \xc3\x8enc\xc4\x83perile sunt luminate de un num\xc4\x83r redus de ferestre, mult m\xc4\x83rite, probabil, \xc3\xaentr-o faz\xc4\x83 ulterioar\xc4\x83. Interiorul este peste tot acoperit cu bl\xc4\x83ni verticale de lemn._NEWLINE_Structura original\xc4\x83 este ridicat\xc4\x83 din b\xc3\xa2rne fasonate dintr-un singur lemn, p\xc4\x83str\xc3\xa2ndu-\xc8\x99i inima \xc3\xaen ele. B\xc3\xa2rnele sunt \xc3\xaencheiate la capete \xc3\xaen cheotori netede, biserice\xc8\x99ti, \xc3\xaen coad\xc4\x83 de r\xc3\xa2ndunic\xc4\x83. Cheotorile sunt \xc3\xaent\xc4\x83rite ulterior, cu cuie lungi de fier, probabil pentru a reduce efectele tas\xc4\x83rii spre r\xc4\x83s\xc4\x83rit a construc\xc8\x9biei._NEWLINE_Bolta este semicilindric\xc4\x83, format\xc4\x83 din sc\xc3\xa2nduri b\xc4\x83tute \xc3\xaen arcuri dublouri pe extrados, vizibile \xc3\xaen pod. Bolta altarului se racordeaz\xc4\x83 la pere\xc8\x9bii exteriori prin sc\xc3\xa2nduri scurte fixate \xc3\xaen grinzi suport pe extrados. Nervurile aparente interioare sunt accentuate cu vopsea ro\xc8\x99ie. Ele sunt adunate \xc3\xaen jurul unui semicerc \xc3\xaen care este pictat un porumbel arunc\xc3\xa2nd raze \xc3\xaen jur, simbolul binecunoscut al Sf\xc3\xa2ntului Duh. Tinda este t\xc4\x83v\xc4\x83nit\xc4\x83 pe sub turn. Turnul este original, cu forma p\xc4\x83trat\xc4\x83, de dimensiuni relativ mari, \xc8\x99i este protejat de un mic coif piramidal._NEWLINE_Din punct de vedere artistic, se remarc\xc4\x83 \xc3\xaen principal formele sobre, aproape lipsite de orice ornament. \xc3\x8en exterior, doar st\xc3\xa2lpii pridvorului \xc8\x99i cosoroabele pridvorului arat\xc4\x83 o tratare decorativ\xc4\x83 minimal\xc4\x83, dar nu lipsit\xc4\x83 de efect. Intrarea \xc3\xae\xc8\x99i p\xc4\x83streaz\xc4\x83 dimensiunile modeste \xc8\x99i tr\xc4\x83s\xc4\x83turile ini\xc8\x9biale simple.'